‘એમની એટલે પી.સી સરકાર જાદુગરની વાતમાં મારા પૂરતી વાત હોય તો એટલી જ કે એમની શરૂઆતમાં એમને શો આપનાર હું હતો. મેં જ એક ગુજરાતી જણ ત્રંબકભાઇને સલાહ આપેલી કે ત્રંબકભાઈ, જો કમાવું હોય તો સરકારના જાદુના ખેલનો કોન્ટ્રાક્ટ રાખો. એમાં રૂપિયા રોકો. મારી વાત એમને 1949માં ગળે ઊતરી. આવી રીતે સરકારને પણ કોલકતામાં પ્રથમ રજૂ કરનાર એક ગુજરાતી હતો એમ કહેવાય. કોલકતાના ન્યૂ એમ્પાયર થિયેટરમાં શો નાખ્યો તો, આખું કોલકાતા ગાંડું થયું હતું. એ પછી 1951માં ત્રંબકભાઈ એમને મુંબઈ પણ લાવ્યા.અને ત્યાંય ટંકશાળ પાડી. મૂળે નોઆખલીથી આવેલો એક બંગાળીનો છોકરો સરકાર, આમ એક ગુજરાતી થકી ઘણું કમાયો. એણે કાર લીધી,અને પછી એ સિંગાપુર અને હૉંગકૉંગની સફરે નીકળ્યો.